መብዛሕትኡ ግዘ ሓደ ክታበት ንሓደ ዓይነት ሕማም ክከላኸል ተባሂሉ'ዩ ዝወሃብ። ሰብነትና ግን ንክታበታት በዚ መልክዑ ኣይኮነን ዝርድኦም። ትጽቢት ብዘይተገበረሉ ደረጃ፡ ሓደ ክታበት ብዙሓት ዓይነታት ሕማማት ክከላኸል ይኽእል'ዩ። እዚ ግን ድሕሪ ብዙሕ ግዜ'ዩ ክፍለጥ ክኢሉ። ኣብ ጊኒ ቢሳው ዝተኻየደ ካልእ ምርምር፡ ክታበት ሕማም በዲዶ ዝወሰዱ ሰባት፡ 80 ሚኢታዊት ብህይወት ናይ ምንባር ዕድል ወሲኹሎም። እዚ ብዛዕባ እቶም ብምኽንያት በዲዶ ከይሞቱ ዝተረፉ ኣይኮነን። እዚ ዕላማ እቲ ክታበት ስለ ዝኾነ ክገርመና የብሉን፤ እቲ ዝገርም ብኻልእ ሕማም ናይ ምሟት ዕድሎም ምንካዩ'ዩ። ኣብ ዴንማርክ ተመራምርቲ ክታበት ሕማም ዓባይ ሰዓል ዝወሰዱ ህጻናት ብኻልእ ተፈጥሮኣዊ ሕማም ናይ ምሟት ዕድሎም ብ42 ሚኢታዊት ክንኪ ርእዮም'ዮም። እዚ ዋዛ ኣይኮነን፤ እቶም ክታበት ዝወሰዱ ህጻናት፡ ክሳብ 45 ዓመቶም ክትትል ተገይሩሎም ዝተረኸበ ውጽኢት'ዩ። ኣብ ደቡብ ኣፍሪቃ ድማ፡ ኣብ ኣኽልብቲ ዝተኻየደ ሓደ መጽናዕቲ ተመሳሳሊ ውጽኢት ኣምጺኡ። ክታበት ዕቡድ ከልቢ ዝወሰዱ ኣኽልብቲ ብኻልእ ሕማም ከይተረፈ ናይ ምሟት ዕድሎም ነክዩ። እቲ ዘረባ ጥቕልል ከነብሎ እንከለና፡ ክታበት ካብ'ቲ ዝተሰርሐሉ ዕላም ብዝሰገረ የገልግል'ዩ ኢና ንብል ዘለና። በቃ፡ ዘይተፈለጡ፣ ዘይተሓሰበሎምን ዘይተበጽሓሎምን ሕማማት ይከላኸል። ከመይ?
